b'\n_START_ARTICLE_\nMKC TV\n_START_SECTION_\nZgodovina\n_START_PARAGRAPH_\nLeta 1991 je skupina mladih entuziastov ustanovila novome\xc5\xa1ko mladinsko dru\xc5\xa1tvo MKC (Mladinski kulturni center) in izvolila Primo\xc5\xbea \xc5\xbdi\xc5\xbeka za predsednika. Glavni cilj dru\xc5\xa1tva je bil pridobitev prostora za mladinske dejavnosti in \xc5\xa1irjenje mladinske kulture v Novem mestu. Po dogovoru s Televizijo Novo mesto je 8. februarja 1992 v programu Va\xc5\xa1 kanal za\xc5\xbeivela tedenska oddaja MKC TV. Skozi TV zaslone so dolenjski javnosti kazali dejavnosti dru\xc5\xa1tva in sku\xc5\xa1ali opravi\xc4\x8diti pridobitev prostorov, v katerih bi ustvarjali, se dru\xc5\xbeili in krepili mladinske interese. Vodilni za\xc4\x8detni ustvarjalci oddaj so bili: Jo\xc5\xa1ko Berus, Hermina Golob, Gregor Gregor\xc4\x8di\xc4\x8de, Monika Karan, Andrej \xc4\x8copi\xc4\x8d in Jurij Mo\xc5\xa1kon. Po enoletnem delovanju dru\xc5\xa1tva in polletnem pripravljanju oddaj, ter po vseh obljubah ob\xc4\x8dinskih funkcionarjev, prostorov niso dobili in dru\xc5\xa1tvo se je usmerilo v druge na\xc4\x8dine delovanja, glavni akterji pa so se posvetili svojim \xc5\xa1tudijem. Mlada slovenska politika, \xc5\xa1e posebno lokalna, tedaj ni bila dovolj dovzetna za potrebe mladih. Je pa dru\xc5\xa1tvu v javnosti in v lokalni politiki uspelo utrditi idejo o mladinskem klubu. Trud in delo ve\xc4\x8d generacij mladih, preko ZSMS, MKC in KN\xc5\xa0 ter kasneje DN\xc5\xa0, nekaj let kasneje vendarle obrodi sadove..._NEWLINE_Jurij Mo\xc5\xa1kon je verjel, da je televizija najmo\xc4\x8dnej\xc5\xa1i medij za izra\xc5\xbeanje zamisli, in bilo bi \xc5\xa1koda obupati \xc5\xbee na za\xc4\x8detku. Prepri\xc4\x8dal je zagretega filmarja Sa\xc5\xa1a \xc4\x90uki\xc4\x8da, da mu je pomagal pri oddajah. On je vztrajal vsaj dobro leto. Z Borisom Petkovi\xc4\x8dem sta na\xc5\xa1la skupni jezik in naredila okoli petdeset oddaj o slovenski alternativni sceni, kjer sta predstavila slovenske mladinske klube in ve\xc4\x8d kot trideset glasbenih skupin. Izdala sta videokaseto\xc2\xa0\xc2\xbbLe v klub, le v klub uboga gmajna\xc2\xab, posnela nekaj filmov v sklopu oddaj in se po enoletnem delovanju odlo\xc4\x8dila za samoukinitev._NEWLINE_Vrsta bolj ali manj uspe\xc5\xa1nih voditeljev je medtem skusilo precej zahtevno televizijsko delo. Mala Klinika Cinizma ali MKC TV v preobleki je bila na pobudo Francija Keka prva redna oddaja v \xc5\xbeivo na Va\xc5\xa1em kanalu, takrat pa je bilo ustanovljeno tudi novo mladinsko dru\xc5\xa1tvo DN\xc5\xa0 (Dru\xc5\xa1tvo novome\xc5\xa1kih \xc5\xa1tudentov); novo upanje za mladinski klub. Sicer uspe\xc5\xa1no izvedena in gledana oddaja z bogato vsebino v za\xc4\x8detku, je po enem letu postajala vse bolj reklama za Rock Oto\xc4\x8dec. Mala Klinika Cinizma je zaklju\xc4\x8dila kariero spomladi 1998.'